Aggressie die wagwoord teen All BlacksFoto: (AP Photo/Trevor Collens) Die Bledisloe-beker het laas in 2002 in ŉ Australiese vertoonkas gestaan, maar die Wallabies glo dat hulle die All Blacks bloedneus in die komende wedstryde kan gee. Volgens Marika Koroibete is aggressiewe spel die wagwoord om die Nieu-Seelanders te klop. “Dit is hoe die Suid-Afrikaners en die Argentyne teen hulle gespeel het en dit is duidelik dat hulle glad nie daarvan hou nie,” het die Aussie-linkervleuel gesê. “Elkeen van ons spelers sal sy fisieke spel moet opskerp en met mening inklim – maak nie saak of dit op verdediging of in die losgemale is nie.” Dave Rennie stem met Koroibete saam. Ondanks die agt veranderinge aan die span wat vroeër teen die Springbokke in Sydney vasgeval het, meen die Wallabies-breier dat sy span goed genoeg is om met hul aartsvyand af te reken. “Ons glo dat ons enige span kan ore aansit. Ons sal egter nie net op ons beste moet wees nie, maar ons sal ook die All Blacks moet dwing om swakker as normaalweg te speel,” het Rennie gesê. Die All Blacks het egter in hul laaste wedstryd vir Argentinië ŉ rugbyles geleer, terwyl Brodie Retallick ook weer gereed vir aksie is, ná ŉ ruk op die krukkelys. Volgens Ian Foster begin die Nieu-Seelanders nou uiteindelik om met die nodige bestendigheid te speel. “Ons het goed voorberei en ons is slaggereed vir die wedstryd. Dit is ons laaste twee kragmetings van die Rugbykampioenskap en ŉ gulde geleentheid om ons stempel op die toernooi af te druk,” het ŉ veglustige Foster gesê. Die toets begin Donderdag om 11:45 en die aksie sal regstreeks op SuperSport uitgesaai word. Nieu-Seeland: Jordie Barrett (heelagter), Will Jordan (regtervleuel), Rieko Ioane (buitesenter), David Havili (binnesenter), Caleb Clark (linkervleuel), Richie Mo’unga (losskakel), Aaron Smith (skrumskakel), Hoskins Sotutu (agtsteman), Sam Cane (flank en kaptein), Scott Barrett (flank), Sam Whitelock (slot), Brodie Retallick (slot), Tyrel Lomax (stut), Samisoni Taukei’aho (haker) en Ethan de Groot (stut). Plaasvervangers: Dane Coles, George Bower, Fletcher Newell, Akira Ioane, Dalton Papali’i, Finlay Christie, Beauden Barrett en Quinn Tupaea. Australië: Andrew Kellaway (heelagter), Tom Wright (regtervleuel), Len Ikitau (buitsenter), Lalakai Foketi (binnesenter), Marika Koroibete (linkervleuel), Bernard Foley (losskakel), Jake Gordon (skrumskakel), Rob Valetini (agtsteman), Pete Samu (flank), Rob Leota (flank), Matt Philip (slot), Jed Holloway (slot), Allan Alaalatoa (stut), David Porecki (haker) en James Slipper (stut en kaptein). Plaasvervangers: Folau Fainga’a, Scott Sio, Pone Fa’amausili, Darcy Swain, Fraser McReight, Nic White, Reece Hodge en Jordan Petaia.